CELEX: 32010D0462
Language: el
Date: 2010-08-18 00:00:00
Title: 2010/462/ΕΕ: Απόφαση της Επιτροπής, της 18ης Αυγούστου 2010 , σχετικά με την έκδοση απόφασης χρηματοδότησης πιλοτικού σχεδίου για την προώθηση της ενδυνάμωσης του καταναλωτή και της αποτελεσματικότητας και της σταθερότητας των ευρωπαϊκών κεφαλαιαγορών μέσω της κατάρτισης των ενώσεων καταναλωτών και των παρόμοιων οργανώσεων

20.8.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 219/21
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 18ης Αυγούστου 2010
   σχετικά με την έκδοση απόφασης χρηματοδότησης πιλοτικού σχεδίου για την προώθηση της ενδυνάμωσης του καταναλωτή και της αποτελεσματικότητας και της σταθερότητας των ευρωπαϊκών κεφαλαιαγορών μέσω της κατάρτισης των ενώσεων καταναλωτών και των παρόμοιων οργανώσεων
   (2010/462/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη:
   τη συνθήκη για την Ευρωπαϊκή Ένωση,
   τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (1) («δημοσιονομικός κανονισμός»), και ιδίως το άρθρο 75,
   τον κανονισμό (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (ΕΚ, Ευρατόμ) αριθ. 1605/2002 του Συμβουλίου για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2) («κανόνες εφαρμογής»), και ιδίως το άρθρο 90,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 75 του δημοσιονομικού κανονισμού και το άρθρο 90 παράγραφος 1 των κανόνων εφαρμογής, της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
            
         
               (2)
            
            
               Σύμφωνα με το άρθρο 49 παράγραφος 6 στοιχείο α) του δημοσιονομικού κανονισμού, το τρέχον πιλοτικό σχέδιο αποτελεί πειραματικό σύστημα που έχει σχεδιαστεί για τη δοκιμή της εφαρμοσιμότητας μιας δράσης και της χρησιμότητάς της.
            
         
               (3)
            
            
               Η δημοσιονομική αρχή διέθεσε στην Ένωση προϋπολογισμό 1 εκατ. EUR για το 2010, για το πιλοτικό σχέδιο που αφορά την ενδυνάμωση των καταναλωτών και την αποτελεσματικότητα και σταθερότητα των ευρωπαϊκών κεφαλαιαγορών μέσω της κατάρτισης.
            
         
               (4)
            
            
               Τρεις δράσεις προβλέπονται για την υλοποίηση αυτού του πιλοτικού σχεδίου και η χρηματοδότησή τους θα πρέπει να αποτελεί αντικείμενο μίας μόνο απόφασης.
            
         
               (5)
            
            
               Επειδή οι χρηματοπιστωτικές υπηρεσίες γίνονται πιο σύνθετες, οι καταναλωτές χρειάζονται περισσότερες χρηματοπιστωτικές συμβουλές. Η παροχή γενικών χρηματοπιστωτικών συμβουλών μπορεί να ενισχύσει τους καταναλωτές και να τους προσφέρει πληροφορίες σχετικά με την έξυπνη αγορά χρηματοπιστωτικών υπηρεσιών. Η κατάρτιση μη κερδοσκοπικών φορέων, όπως των ενώσεων καταναλωτών και άλλων μη κυβερνητικών αλλά και κυβερνητικών οργανώσεων, θα τους δώσει τη δυνατότητα να παρέχουν καλύτερες συμβουλές στους καταναλωτές για ένα ευρύ φάσμα σημαντικών θεμάτων στον τομέα των χρηματοπιστωτικών υπηρεσιών.
            
         
               (6)
            
            
               Η παρούσα απόφαση χρηματοδότησης μπορεί επίσης να καλύπτει την καταβολή τόκων υπερημερίας βάσει του άρθρου 83 του δημοσιονομικού κανονισμού και του άρθρου 106 παράγραφος 5 των κανόνων εφαρμογής.
            
         
               (7)
            
            
               Για την εφαρμογή της παρούσας απόφασης είναι σκόπιμο να δοθεί ο ορισμός του όρου «ουσιώδης μεταβολή» κατά την έννοια του άρθρου 90 παράγραφος 4 των κανόνων εφαρμογής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Εγκρίνονται οι δράσεις που αναφέρονται στο παράρτημα. Χρηματοδοτούνται από τη γραμμή 17 02 04 του προϋπολογισμού της Ευρωπαϊκής Ένωσης με μέγιστο ποσό για το 2010 έως 1 000 000 EUR. Οι εν λόγω πιστώσεις μπορεί επίσης να καλύπτουν τόκους υπερημερίας.
   Τα ποσά που αναφέρονται στις περιγραφές που ακολουθούν είναι ενδεικτικά. Στο πλαίσιο του μέγιστου ενδεικτικού προϋπολογισμού όλων των ειδικών δράσεων, αλλαγές που δεν υπερβαίνουν σωρευτικά το 20 % δεν θεωρούνται ουσιαστικές, με την προϋπόθεση ότι δεν επηρεάζουν σημαντικά τη φύση και τους στόχους του πιλοτικού σχεδίου.
   Ο διατάκτης μπορεί να εγκρίνει τυχόν αλλαγές σύμφωνα με τις αρχές της χρηστής δημοσιονομικής διαχείρισης και της αναλογικότητας.
   
      Βρυξέλλες, 18 Αυγούστου 2010.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 248 της 16.9.2002, σ. 1.
   
      (2)  ΕΕ L 357 της 31.12.2002, σ. 1.
   
      ΠΑΡΑΡΤΗΜΑ
      Τομέας: πολιτική καταναλωτών
      
         Πιλοτικό σχέδιο στο πλαίσιο της γραμμής 17 02 04 του προϋπολογισμού
      
      Νομική βάση: άρθρο 49 παράγραφος 6 στοιχείο α) του κανονισμού (ΕΚ, Ευρατόμ) αριθ. 1605/2002 του Συμβουλίου
      Διατίθεται πίστωση 1 εκατ. EUR για την έναρξη πιλοτικού σχεδίου με σκοπό την προώθηση της ενδυνάμωσης του καταναλωτή και της αποτελεσματικότητας και της σταθερότητας των ευρωπαϊκών κεφαλαιαγορών, κυρίως μέσω της ενίσχυσης του ρόλου του καταναλωτή στις χρηματοπιστωτικές υπηρεσίες με την εφαρμογή δράσεων κατάρτισης και την παροχή συμβουλών στους καταναλωτές.
      Αριθμός προγραμματιζόμενων ενεργειών: Η ΓΔ SANCO σχεδιάζει την εφαρμογή 3 διαφορετικών δράσεων στον τομέα της ενδυνάμωσης των καταναλωτών στις χρηματοπιστωτικές υπηρεσίες μέσω της κατάρτισης:
      Ενότητες κατάρτισης στις χρηματοπιστωτικές υπηρεσίες για ενώσεις καταναλωτών και άλλα ενδιαφερόμενα μη κερδοσκοπικού χαρακτήρα μέρη που παρέχουν πληροφορίες και συμβουλές σε τελικούς χρήστες χρηματοπιστωτικών υπηρεσιών στο πλαίσιο μιας υφιστάμενης σύμβασης πλαισίου. Η δράση αυτή θα ανατεθεί στο πλαίσιο υφιστάμενης σύμβασης πλαισίου, τον Σεπτέμβριο του 2010, για το ποσό των 200 000 EUR.
      Μελέτη για την καταγραφή σε κάθε κράτος μέλος των μη κερδοσκοπικών φορέων που παρέχουν στους καταναλωτές γενικές συμβουλές για χρηματοπιστωτικές υπηρεσίες. Επιπλέον, η μελέτη θα αξιολογεί τις βέλτιστες πρακτικές για την παροχή γενικών χρηματοπιστωτικών συμβουλών. Θα εντοπίζει επίσης κάθε ανάγκη κατάρτισης αυτών των φορέων σχετικά με την παροχή χρηματοπιστωτικών συμβουλών. Για την εν λόγω μελέτη θα διατεθεί το ποσόν των 150 000 EUR και θα δημοσιευτεί πρόσκληση υποβολής προσφορών (σύμβαση παροχής υπηρεσιών) τον Αύγουστο του 2010.
      Βάσει των αποτελεσμάτων της προαναφερθείσας μελέτης θα οργανωθούν περαιτέρω ενότητες κατάρτισης σε χρηματοπιστωτικές υπηρεσίες για ενδιαφερόμενους μη κερδοσκοπικού χαρακτήρα φορείς που παρέχουν γενικές συμβουλές σε καταναλωτές σχετικά με χρηματοπιστωτικές υπηρεσίες. Για την εν λόγω δράση κατάρτισης θα διατεθεί το ποσό των 650 000 EUR και θα δημοσιευτεί πρόσκληση υποβολής προσφορών (σύμβαση παροχής υπηρεσιών) τον Μάιο του 2011.